སྤྱིར་བཏང་དེང་སང་སྒེར་གཞུང་མང་པོ་ཞིག་གིས་དད་པ་དང་དགོས་དབང་ཅི་རིགས་ཀྱིས་གཙུག་ལག་ཁང་ཆེན་མོ་འདིའི་རྒྱུ་མཚན་དང་བཟོ་བཀོད་ཤེས་ནས་ཧ་ཅང་མཐོང་ཆེན་བྱེད་བཞིན་ཡོད་ཕྱིར་འདིའི་གྲུབ་ཚུལ་རྒྱས་པར་གླེང་བའི་ངལ་བ་ལྷུར་ལེན་གྱིན་མེད་ལ།ངོ་མཚར་བློ་ཡུལ་ལས་འདས་པའི་གཙུག་ལག་ཁང་ཆེན་མོ་འདི་བདག་ལྟ་བུ་ཞིག་གིས་གླེང་བར་ཡང་རྔོ་མི་ཐོགས་སོ།།འོན་ཀྱང་སྐབས་བབས་ཀྱི་ས་དཔྱད་མ་སྟོང་ཙམ་དུ་ཅུང་ཟད་གླེང་བར་བྱ་བ་ནི།ཕྱི་ལྟར་རྣམ་རྒྱལ་ཕོ་བྲང་མི་ཡུལ་དུ་འཕོས་པ་ལྟ་བུའི་མཛེས་བརྗིད་ཀྱི་ངོ་མཚར་འབུམ་གྱིས་ཕྱུག་ཅིང་།ནང་ལྟར་དཔལ་ལྡན་གསང་བ་འདུས་པའི་དཀྱིལ་འཁོར་གྱི་བཀོད་པ་རྫོགས་པར་གྲུབ་པའི་གཙུག་ལག་ཁང་ཆེན་མོ་འདིའི་འོག་ཁང་ཁྲ་བོ་ཐུགས་ཀྱི་རྟེན་དེའི་ཕྱི་རིམ་གྱང་ལས་གྲུབ་ཅིང་སླར་ཡང་ནང་དུ་རྩིགས་པ་རིམ་པ་གཅིག་ཡོད་པ།སྦོམ་ཐུང་ལ་མི་ཆེན་གཉིས་ཀྱི་གཞུ་འདོམ་དུ་ཆུད་པར་དཀའ་བའི་ཀ་རིང་བརྒྱད་ཅུ་དང་།ཞུ་དང་སེང་ལག་ལྕམ་དང་གདུང་མ་དག་ཀྱང་སྲ་ཞིང་བརྟན་ལ་མཛེས་ཤིང་བཀྲ་བ།འོག་ཁང་གི་མཐོ་ཚད་ལ་ཁང་རྩེག་ལྔའི་མཐོ་ཚད་ཙམ་ཡོད་པ་དེ་ཉིད་ཀྱི་ཕྱི་ནང་གི་བཟོ་བཀོད་གཙོ་བོ་གནའ་བོའི་རྒྱ་གར་གྱི་བཟོ་བཀོད་ལྟར་བྱས་པ་ཡིན་ཞིང་།བར་ཁང་དམར་པོ་གསུང་གི་རྟེན་རྩིགས་པ་ལས་གྲུབ་པ་དེའི་བཟོ་བཀོད་གནའ་བོའི་རྒྱ་ནག་གི་ལུགས་སུ་བྱས་པ།སྟེང་ཁང་དཀར་པོ་སྐུའི་རྟེན་སབ་མ་ཤིང་ལས་བྱས་པ་དེ་ཉིད་བཟོ་བཀོད་གནའ་བོའི་བལ་པོའི་ལུགས་སུ་བྱས་པ་སྟེ།དེ་ལྟར་གནའ་བོའི་དུས་སུ་བཟོ་རྩལ་སྐོར་ནས་ཡ་གླིང་ན་སྙན་གྲགས་ཆེ་བའི་རྒྱལ་ཁབ་གསུམ་གྱི་བཟོ་རྩལ་གྱི་ཉིང་བཅུད་འདུས་པའི་གཙུག་ལག་ཁང་ཆེན་མོ་འདི་ཉིད་རྒྱ་བོད་སོག་གསུམ་གྱི་མི་སུ་འདྲ་ཞིག་ཡིན་རུང་ལྷ་ཁང་འདི་མཇལ་མ་ཐག་ཏུ་མཐོ་ཞིང་ལྷུན་ཆགས་པའི་ཕྱིའི་མཛེས་བརྗིད་དང་ནང་གི་ཡངས་ཤིང་རྒྱ་ཆེ་ལ་དཔང་མཐོ་བ་སོགས་ལ་ངོ་མཚར་མི་སྐྱེ་མཁན་ཕལ་ཆེར་མེད་པ་ལྟ་བུ་རེད།དེ་ལྟ་བུའི་གཙུག་ལག་ཁང་འདི་ནི་མདོ་སྟོད་དགོན་ཚང་རུ་བཞིའི་ཡ་རྒྱལ་དུ་དུས་རབས་བཅུ་གསུམ་པའི་ནང་མི་ཡུལ་དུ་བལྟམས་པ་ནས་བཟུང་རིག་གནས་གསར་བརྗེའི་གོད་ཆག་ཁྲོད་དུ་མ་གཏོག་ཉམས་རྒུད་གཏན་ནས་འགྲོ་མ་མྱོང་ཞིང་།རིག་གསར་སྐབས་སུ་གསར་བརྗེའི་ལས་འགུལ་བ་དག་གི་ལག་རྗེས་བརྗེད་པར་དཀའ་བ་ཐལ་བའི་ཕུང་པོ་ཆེན་པོར་གྱུར་པ་དེ་ཉིད་སླར་ཡང་དུས་རབས་ཉི་ཤུ་པའི་ལོ་རབས་བརྒྱད་ཅུའི་ནང་དུ་ཞིག་གསོ་ལེགས་གྲུབ་བྱུང་སྟེ་ད་ལྟ་སྙན་པ་བླ་ན་མཐོ་བའི་བོད་ཁུལ་གྱི་ལྷ་ཁང་ཆེ་ཤོས་ཤིག་ཏུ་གྲུབ་ཡོད་པ་རེད།